Kommissionens meddelelse udløbet af rammebestemmelserne for statsstøtte til virksomheder i dårligt stillede byområder

(meddelt under nummer K(2002) 1806)

(2002/C 119/11)

(EØS-relevant tekst)

1) Rammebestemmelserne for statsstøtte til virksomheder i dårligt stillede byområder blev vedtaget af Kommissionen den 2. oktober 1996 og offentliggjort den 14. maj 1997 i De Europæiske Fællesskabers Tidende(1). I disse rammebestemmelser fastsættes reglerne for afgrænsning af byområder, der kan klassificeres som dårligt stillede byområder, der er berettigede til statsstøtte, forudsat at visse betingelser og tærskelværdier er opfyldt, således at støtten kan anses for forenelig med fællesmarkedet.

2) I punkt 20 i rammebestemmelserne for statsstøtte til virksomheder i dårligt stillede byområder hedder det, at "Disse rammebestemmelser vedtages for en periode på fem år at regne fra datoen for offentliggørelsen i De Europæiske Fællesskabers Tidende. Kommissionen vil forud for periodens udløb foretage en evaluering af rammebestemmelsernes anvendelse for at kunne tage stilling til eventuel videreførelse eller ændringer, som det i givet fald vil være nødvendigt at foretage". Rammebestemmelserne udløber således den 14. maj 2002.

3) Det ser ud til, at der i de seneste fem år ikke har været nogen tilfælde, hvor en medlemsstat har ydet støtte efter rammebestemmelserne. Kriterierne for støtteberettigelse, herunder:

- begrænsningen til visse befolkningsgrupper i byområder (hvorved f.eks. landområder udelukkes)

- den begrænsning, at det samlede befolkningsgrundlag i de udvalgte områder ikke må overstige 1 % af den nationale befolkning

samt støttens form, der er begrænset til investeringer og beskæftigelsesstøtte i tilknytning til sådanne investeringer (hvorved andre målsætninger såsom miljømæssige eller sociale forhold udelukkes), har nemlig gjort rammebestemmelserne så restriktive, at de ikke har kunnet anvendes effektivt.

4) En modernisering af statsstøttereglerne må også indebære, at forældede eller uhensigtsmæssige regler afskaffes. Eftersom dette instrument ikke er blevet benyttet, efter at det blev vedtaget af Kommissionen, foreslås det hverken at forlænge rammebestemmelserne for statsstøtte til virksomheder i dårligt stillede byområder i deres nuværende form efter maj 2002 eller at foreslå en revision af disse.

5) Det siger sig selv, at den manglende forlængelse af rammebestemmelserne for statsstøtte til virksomheder i dårligt stillede byområder på ingen måde påvirker støtteordninger eller individuelle støtteforanstaltninger til fordel for virksomheder i dårligt stillede byområder, som tidligere er blevet godkendt på et andet retsgrundlag.

6) Kommissionen anerkender, at i visse tilfælde synes markedskræfterne i sig selv ikke at være tilstrækkelige til at løse eller lette de socioøkonomiske problemer i dårligt stillede områder. Det følger deraf, at den manglende forlængelse af rammebestemmelserne ikke indbærer, at der ikke længere kan ydes statsstøtte til dårligt stillede byområder. En sådan støtte kan anses for forenelig i henhold til de bestående statsstøtteregler eller - alt efter omstændighederne i den pågældende sag - direkte på grundlag af traktatens artikel 87, stk. 3, litra c). Kommissionen vil undersøge enhver sådan sag på baggrund af Fællesskabets målsætninger, især de målsætninger, der forfølges gennem Fællesskabets regionalpolitik. På grundlag af erfaringerne fra lignende fremtidige sager vil Kommissionen også undersøge, om der er behov for et yderligere specifikt instrument vedrørende statsstøtte til virksomheder i dårligt stillede byområder, og hvordan et sådant instrument bør udformes.

(1) EFT C 146 af 14.5.1997, s. 6.